A cikket frissítettük, ezt alul találja meg.

A Magyar Idők kormánylap szerdai magyarnemzetesítése nem csupán fejléccserével és a régi tipográfia visszaállításával járt, hanem azzal is, hogy KESMA fennhatóság alatt működő újság az internet nehezen elérhető bugyraiba száműzte a Simicska-korszak kormányzati szempontból kellemetlen cikkeit.

A művelet technikailag úgy történt, hogy szerdán az új magyarnemzet.hu url-re irányították át a korábban használt mno.hu oldalt. Ezzel elérték, hogy a 2018. áprilisi megszűnés előtti négy év cikkei az eredeti helyükön elérhetetlenné váljanak.

A Semjén Zsolt és vadászat keresőszavakkal ugyan most is pillanatok alatt rá lehet lelni a Google-keresőn a miniszterelnök-helyettes svédországi szarvasvadászatáról szóló cikksorozat linkjeire, de a címekre kattintva „Nincs találat” felirattal az új Magyar Nemzet oldal jelenik meg.

A tavaly márciusban készült vadászatos cikkekre az oldal saját keresőjével sem lehet rábukkanni. De ugyanígy van ez bármelyik korábbi cikk esetében.

Tény persze, hogy a lap új vezetése nem törölte teljesen a régebbi cikkeket. Az összeset (202709 darabot) bepakolták az Archívum rovatba, ahol oldalanként visszalépkedve előbb-utóbb felbukkan a keresett cikk, csak türelem kell hozzá.

FRISSÍTÉS: Időközben kiderült, hogy a Magyar Nemzet nem tűntette el a Semjén vadászatáról szóló cikket, csak két kereső működik az oldalon, elsőre megkülönböztethetetlen módon. Az Archívum menüpont alattiban nem lehet megtalálni a cikket, de az oldal keresője továbbra is feldobja azt